khistorydata/jeongjo-sjw-relations huggingface dataset:
정조 4년
獻納尹長烈疏曰。伏以。臣病伏涔涔之中。伏見姜忱對辯之章。其遣辭之噴薄。反詈之醜辱。自有對章以來。所未有之變怪也。噫。世龜其祖也。忱其孫也。爲其孫訟其祖。天理人情之所不可已者。在渠道理。固當平易說去。以俟朝家之處分。而忙急投疏。力戰公議。有若街童賈豎之與人爭長短辨黑白者。何其無嚴之甚也。嗚呼。世龜之事。尙何言哉。以白首老兇。持斧投匭。引喩陰慘。當世目之以凶疏。承宣措辭而入啓。臺閣發按罪之啓。聖祖施投荒之典。國是已定。義理大明。三年北塞。竟死謫中。則伊時公論。不待百年而定矣。近日大僚兩司之箚。亦已言之。臣不必更事覶縷。雖以渠疏援引者言之。許多說話。不足以蓋其愆。而多見其揚其惡也。且被劾於人如忱之處地者。前後何限。而何嘗有目人以黨逆之科。必欲殄滅人汚衊人。登諸章奏。公肆詬罵。如忱之爲者哉。此路一開。從玆以往。孰肯爲國家討有罪而剌巨慝者乎。且姜忱。以不附權奸。張皇自明。至曰馬牛楚越之殊。祗令人可發一大笑也。忱之於國榮。雖曰臭味之不同。自有聲氣之至密。圖占行人。爲其納交於堂后也。吹噓完圈。爲其樹黨於鑾坡也。文章才猷。可做某台之代者。伊誰之言也。出處言議。必稟宿衛之所者。果誰之事也。十目難掩。萬口雷傳。謂天可欺而天可欺乎。謂人可誑而人可誑乎。忱之一疏出。而變幻大義。反詈言官。欺瞞天聽。三罪俱發。衆情齊憤。而畢竟處分。只止削版。其何以懲凶徒而嚴隄防乎。臣謂削版罪人姜忱。亟施屛裔之典。明示好惡。斷不可已也。日昨諫長之陳箚論列。係是共憤之齊激。則殿下何爲而乃有責敎耶。身旣居臺。事在可言。豈可以一司之已發。而自安於當論而不論乎。或疏或箚。恐無不可。長官次僚。又無所間。以殿下之明聖。豈未俯燭於斯耶。臣竊不勝憂慨。略此附陳。伏願聖明。更加三思。亟收成命。以重言路焉。第臣於停啓事。有萬萬慙恧者。姜忱之釁孽遺種。人器猥濫。臣豈不知輿論之同然。而只緣屢日爭執。未蒙允可。一向謄傳。亦傷國體。故臣果停之矣。今其凶言悖說。有若緣臣而啓之者然。臺體之虧損。物情之非議。臣雖喙長三尺。何以自解乎。臣職去就。非所可論。玆敢略入文字。仰瀆崇嚴。伏乞聖慈。亟降威罰。以爲不職者之戒焉。臣無任屛營祈懇之至。答曰。省疏具悉。訖可止矣。便不光鮮。爾其勿辭察職。
정조 4년
司諫趙榮弼疏曰。伏以。臣病勢難强之由。略入文字。仰冀聖明之俯燭矣。不惟不賜兪音。乃反召牌荐臨。臣於是。惝怳失圖。不知措躬之所。臣三年外邑。逖違天陛。一近耿光之忱。常情固然。又況義重沐浴。請討是急。則豈是臣子言病之時。而第臣病狀。漸至難醫。復起爲人。自度難期。罪積逋慢。實合誅殛。不避猥越。更瀆宸嚴。伏乞天地父母。特垂矜憐。遞臣見帶之職。無曠公器。治臣違傲之罪。以肅朝綱焉。臣於請急之章。不宜拕及他說。而區區所懷。欲一陳暴於黈纊之下者素矣。今若不言。則更無可言之日。而生不免背祖之孫。死不免負國之鬼。念及於此。曷不慽然可懼哉。玆將五條之愚。仰請三思之盛。伏願聖明垂察焉。其一曰。嚴懲討。噫。亂臣賊子。何代無之。而豈有如向來者乎。枝葉雖已剪除。而根柢尙今未拔。是何故也。臣愚死罪。豈殿下之聖學。未臻極工耶。抑殿下之寬猛。有過中之失耶。經曰。罪疑惟輕。又曰。怙終賊刑。罪在難明。則聖人特用寬典。傅之生路。罪犯怙終。則聖人必施常刑。斷不饒假。此三代之法。我國家祖宗之法也。未聞惟輕之典。用之於大慝。怙終之罪。得逭於賊刑者也。竊覸殿下於政令施措之間。動法古先哲王。無或有失中之擧。而至於懲討一事。有違先王之法。大失一國之望。駭機自在於不聞不覩之處。奸萌未折於潛滋暗長之中。臣所以不能無疑於大聖人所作爲也。伏願殿下。廓揮乾斷。亟從三司之請焉。其二曰。懲貪汚。噫。近來貪汚之習。愈往愈甚。蔑法營私。無所不至。而至於監司。則主管一道。初無相規之官。而三司則遠未卽聞。繡衣則以其體重。不得論列。故無所顧忌。法外之事。惟意所欲。至於李秉鼎洪樂彬事而極矣。懲貪汚之道。臣有一得之愚。敢此附陳焉。各道都事之設置。依古行臺御史之例。名之曰。外臺。使之糾察道臣守令之不法者。而直啓論彈矣。今也則不然。以遐方微匹之久於郞署者差送。寄食於營下守令而無所事焉。不滿十日。遽爾還京。其往來之際。沿路各邑之貽弊而已。且其未遞之前。驛馬驛卒之輪回立代。其爲弊端不一而足。此豈都事設置之本意也哉。臣愚以爲。各道都事。以侍從臣有風力者差遣。不須寄食於判官。其所分供。如咸鏡道之爲使之準瓜莅任。糾察論彈。如右所陳。則道臣之貪汚。雖如秉鼎樂彬者。必不敢放恣無忌。守令之不法者。亦有所顧憚。而必不至於大戾矣。臣謂懲貪汚之道。不外於是矣。其三曰。振淹滯。噫。振淹滯之政。近年以來。不可不行。而至於蔭官。不得蒙一視之澤。蔭官之準的。在於守令。而白首老蔭之積仕者。不避風雨寒暑。奔走供職。年限已過。則法不當除拜外邑。故以江華經歷水運判官。金井利仁兩郵官。輪回差除。以酬供劇之勞矣。金井利仁之移給雜岐之後。只有江華水站兩處。而水站今又革罷。則只餘江華一窠。以此一窠。安得以酬應數多之老蔭乎。如是之故。老蔭之年滿者。只得服勞於京司。死而後已。豈非抑菀之甚者乎。雜岐出外之窠。雖非金井利仁。旣有郵牧近二十之窠。以此輪回。則其數已綽有餘裕。臣愚以爲。金井利仁兩郵官。還復舊例。移授士夫老蔭。則此亦爲振淹滯之一段矣。其四曰。悅軍情。噫。自經亂逆之後。深憂遠慮。惟是慰悅軍情一款。而慰悅之道無他。專在於賞試射一事。蓋遠方殘民。編伍於京軍門。別無資身之策。一室命脈。只付於斗米疋布。故每患不足。長事嗷嗷。昔在先朝。俯念其如此之狀。試射頒賞之擧。逐朔設行。軍兵以此爲生涯之資。善射砲者。所得夥然。故各其武藝。爭相肄習。射者砲者。無不精鍊。賞試射之法。不但爲渠輩生涯之資而已。其在修軍政之道。不亦大乎。近年以來。一切不行。故軍情抑菀。激勸之方。難保如前。志氣懈惰。武藝之習。擔却一邊。若此不已。則烏足以緩急之可恃乎。伏願自今以後。賞試射以時設行。以爲悅軍情修戎務之策焉。其五曰。勸士林。士者。國家之元氣。經邦之材。於是焉取之。補袞之賢。於是焉取之。導率之方。培養之節。若不早爲之圖。則其爲士者。不過冠儒衣儒。而其中未必有也。我國。以科目取人。故讀書作文。富於科業之士。惟待設科。而近年以來。科擧之設。絶無而僅有。節製之設。每年不爲不多。而方外之儒。不得參於試圍之中。式年之科。多至三十三人。而製述之士。不得與於觀國之場。咸懷菀悒之情。全抛攻苦之業。漢之孝廉。唐之鄕貢。今不可猝然行之。而科目取人之法。又將壞了矣。我國士大夫。惟以科目一條。爲立身事君之階。故幼學壯行。專以科業爲事。而今無所施。則擧皆怠惰。漫浪自棄。菁莪之化。恐難見於今日。華國之手。無復望於他時。則豈非可惜者乎。臣願自今以後。節製之科。通同方外。式年之試。製講分半。以爲勸奬士林之地焉。臣治疏將上之際。卽伏見姜忱處分傳敎下者。臣不勝慨然。敢此尾陳焉。姜世龜疏中一句語。決非人臣之所敢言者。而當時雖得倖逭。百世豈無公議。公議旣發。則雖孝子慈孫。宜莫敢容喙。而姜忱之投疏反詈。語多絶悖。誣人惡逆。心術不正。若不嚴處。則如彼宵小之輩。把作陷人之妙術。一有不悅於心者。則輒以黨逆等說。構成罪目。以爲報復之計。若此不已。則世祿之臣。保全其門戶者幾希。而人心之陷溺。世道之壞亂。有不可勝言者。何幸相臣箚論。極其明白。意謂朝家之處分。至嚴且重矣。畢竟勘斷。止於削版。如是而何可望奸邪之懲畏。國是之歸正乎。臣謂亟施屛裔之典。以折奸萌。以鎭世道焉。臣三年積違之餘。重入臺地。豈不欲趨承召命。一瞻天光。而疾病嬰身。萬無轉動之勢。敢將素所蓄積。略入於文字之間。庸備乙覽。伏乞聖明。俯察獻芹之忱。儻賜採蕘之恩。則非但臣身之爲榮。庶幾有補於聖化之萬一矣。臣無任屛營祈懇之地。答曰。省疏具悉。第一條當加之意也。第二第三第四第五條。下廟堂稟處。尾陳事。止此足矣。爾其勿辭察職。
정조 4년
正言李東稷疏曰。伏以。臣年淺識劣。百無肖似。僥倖科名。只爲祿養。華顯一步。初非夢想。向者。憲職除命。忽及省楸之日。職是初受。榮極遠召。聞命忙發。未及歸次。幸蒙恩遞。未幾而諫省恩旨。適下於騎省持被之時。人器不稱。祇肅無路。自速徑出之罪。致煩問備之請。荐承嚴召。屢犯違傲。分義都虧。郵罰是俟。聖度涵容。只推連下。臣誠感惶踧踖。豈不欲顚倒趨朝。少伸叩謝之忱。而第念臺閣之設。有國所重。上裨袞闕。下糾官邪。況今亂逆未討。輿憤久鬱。此時法從之官。苟非風裁素著。言議不苟者。莫宜居之。今乃以如臣顓蒙無稱者。苟然充擬。不少難愼。何也。反復自量。寧被慢命之誅。難叨匪據之職。玆敢短章自列。仰暴衷懇。伏乞聖慈。特賜鑑諒。亟命刊改。以淸臺選。以安私分。不勝幸甚。臣雖自劾之不暇。而若其大義理關頭。係國家安危者。則不可以陳言而終廢。不可以辭疏而亦默。玆敢略陳沫血之義。仰冀垂察焉。噫噫。凶如鄭妻。逆如龜柱。而尙今戴頭於島中。其可曰。國有法而朝有臣乎。五載合辭。一例靳允。一日二日。今年明年。泄泄伈伈。看作尋常。此何義理。伏願殿下。飜然改圖。赫然施法。其他合辭中諸賊。一竝允兪。使國勢奠安。王法得伸焉。臣於近日事。尤有所痛哭流涕者。從古權兇之恣行胸臆。禍人家國者。豈有如國榮者乎。擅弄威福。脅制中外。使一世之人。只知有國榮。不知有君上。已五年矣。此今日廷臣之所以扼腕切齒。必欲千剮而萬戮者也。噫噫。殿下其果以今日之人心世道。爲何如也。國勢朝象。爲何如也。人心陷溺。廉恥都喪。世道淆亂。怙侈相尙者。乃國榮之罪也。國勢岌嶪。忠讜無聞。朝象板蕩。勢利是附者。亦國榮之罪也。若其蔑禮於殿陛之上。而眼無君父之尊。冀卓之惡。一身都萃。懿操之心。路人皆知。頭踵毛髮。罔非罔赦之罪。此在渠。猶屬細故耳。噫噫。今日宗社之計。孰有急於儲嗣之慶耶。萬姓顒祝。百靈冥禱。渠亦殿下臣子也。恩遇。何如。地處。何如。而必欲沮戲而抑遏之者。抑何心腸。此無他。不利國家之慶。潛售亂逆之謀。入而䝱持至尊。出而誑惑衆心。將使四百年宗社。孤立而後已。向非我聖上。英斷赫然。淊天之惡。一朝捽去。則國家之保有今日。臣未敢知也。言之及此。寧不痛惋。然而凶焰之久積。而人心尙多恇怯。顔私之拘牽。而聖斷終欠剛克。放還之典。律文所無。而縱獸于野。任其行止。遠竄之請。罪名不襯。而生毛于紙。一味悠泛。使古今所無覆載難容之凶逆。穩占山水之鄕。安享酒食之樂。門生故吏。密地交通。朝廷動靜。絡續相報。出沒畿峽之間。顯有觀望之意。訛言煽動。民心靡定。綢繆之迹。陰祕之謀。將不知做出何樣禍機。吁。亦可怕也已。噫。千奇百變。無所不有。死中求生。何慮不出。防患之道。貴在愼密。慮危之規。宜加嚴緊。臣謂。宜令畿甸關東兩道臣。詗察無賴輩之來往者。以絶奸萌。斷不可已也。臣於此。尤有所慨然於今日廷臣者。目下之爲國家汲汲憂者。顧莫如國榮也。頃年以鄭妻龜柱事。有三司之爭。有伏閤之擧。彼國榮之罪。視二兇。殆有浮焉。其權威之餘焰。睥睨之陰圖。雖謂之迫呼吸而近朝夕。非過語也。臺閣謄傳而應文。朝紳袖手而傍觀。夏過秋屆。大玩小愒。越視君父之讐。未聞有明目張膽。誓不與俱生者。孰謂殿下之庭。曾無一介忠憤之士耶。臣於是。重爲之扼腕裂眦。寧欲無生也。臣以新進眇然之一臺官。不識時務。但有危忠。竊觀朝廷擧措。滿心憂憤。敢效必討之義。仰冀夬斷之音。伏願殿下。亟行天討。以洩輿憤焉。噫。向日時敏堂失火。忽出於深夜無人之地。燒盡戎器。驚動大內。火所從來。終未斯得。變生無端。實非細憂。伊時大臣筵請。三司箚論。火災根因。旣命譏詗。而今已多日。迄未譏捕。衆情疑惑。已無可言。紀綱壞損。誠亦非細。臣謂左右捕將。亟施譴罷之典。可也。臣無任激切祈懇之至。答曰。省疏具悉。所陳如是者。非無意也。末端事。不必煩絮。爾其勿辭。從速察職。
정조 4년
庚子七月二十七日。兼春秋洪光一。禁府啓目。元啓葳。身爲嶺營戶房裨將。戊戌舊還停退條中。恣意加捧之數。至爲二萬二千餘石之多。而耗條二千二百餘石。盡歸營用。至於御供人蔘。密囑審藥。圖換私蔘。繡衣未下去之前。密作私書於營屬諸人。假成件記。冒托公用之罪。刑推得情。何如。傳曰。此囚。亦是乍配旋放者兺不喩。所犯三件。俱係獰慝。除尋常箇箇嚴訊。期於取服爲良如敎。
정조 4년
禁府啓目。罪人元啓葳。更招。專事粧撰。不爲直招。加刑得情。何如。傳曰。觀於此供辭。可知其至妖極奸。再招中粧撰。甚於初供時。被刑後漫漶。一如不刑前。究厥情節。萬萬巧慝。三件中。贖簿及貢蔘事。金宗孝及韓宅祚鄭銓之供。各相不同。多有牴牾處。渠輩雖甚無狀。在朝家審克之政。豈可不分首從。一例渾勘乎。面質後決折。在所不已。而曹囚之捉問本府。未知前例之有無。若有可據之已跡。卿等明日開坐。使卽一處頭面後。從所見議處。可也爲良如敎。
정조 4년
禁府。禹德遠杖一百收贖。告身盡行追奪。流三千里定配。私罪。啓。傳曰。功減一等爲良如敎。
정조 4년
禁府啓目。罪人洪樂彬。以御史書啓內辭意。終日反覆究問是白乎矣。或爲遲晩。或泛稱遲晩。刑推得情。何如。傳曰。罔赦之罪。有五件。有一於此。難逭金木之誅是去等。各項所犯。俱無䵝䵢疑晦者。印簿昭在。證左燎如。到此地頭。烏敢終諱。倉錢事。諉諸謬例。不言先下之故。贖貨事。無論帖下與私用。渠以道伯。莅任數朔。貪於罰鍰。重罪則屈法不配。輕罪則越法加徵。反以循用通行之例納供。舊還事。昨年特敎。何等丁寧。雖無是也。豈忍犯手。而陰圖營耗之利。濫捧二萬餘包穀物。卽此一節。尤是死罪。亟施當律。以謝嶺民。在所不可已之事是去乙。渠則以逋不在停退中。極口發明。刑具事。不念國家惻怛之意。不有王府金石之則。手自定樣。竝變其制。律官莫敢誰何。獄吏惟承指揮。此乃不滿於典則之書。必欲售角勝手段而後已者。不如是。則奈之何到任之日。汲汲首改乎。抑何心腸。抑何意義。若不以所以然之故。從實直告。則當限死加刑。期於輸款。而渠之所對。殆同兒戲。貢蔘事。渠不足言。有辱朝廷。所欲道也。言之汚口。自上雖不逐條發問。在攸司者。其可不嚴覈取服乎。右項諸件。將此判付辭意。參以卿等所見。更加盤問。以爲照法勘斷之地。又復呑吐。不以實告。姑勿罷坐。直以草記請刑。待批下。嚴訊究問爲良如敎。
정조 4년
禁府啓目。罪人洪樂彬。以判付內辭意。終日反覆究問是白乎。則五條不法之內。四條段。箇箇遲晩是白遣。至於貢蔘事段。歸之於幕屬下隷之符同作奸者。與全然掩諱。差有不同。雖不得依判付草記請刑是白乎乃。亦不可仍爲照法。刑推得情。何如。傳曰。四條所犯。雖不能終事抵賴是乃。至於貢蔘事段。一向隱諱。諉之於幕屬下隷之作奸。泛以矇未覺察樣納招者。尤極痛惡是置。渠亦有羞惡之心。豈其有靦面目。無辭可對而然是隱喩。抑或狠毒弸中。必不欲承服之故。初供以三好矣之說。遊辭粧撰。到今又以不覺察之說。恣意彌縫而然是隱喩。究厥意義。無出於二者之間。所當更加盤問。而一問再問。乍吐乍呑。本事鄙瑣之外。又傷事面。姑爲仍囚。以待諸供出場後。處分爲良如敎。
정조 4년
禁府啓目。金宗孝。敢以私蔘。欲賭厚利。持往嶺營。密作私標。幻納捧價。至於六千餘兩之多。刑推得情。何如。傳曰。乍配蒙宥。又陷罔赦。眞所謂怙終賊刑兺除良。且其納供。專事欺隱。尤極痛駭。爲先施威嚴問。若不直招。草記請刑爲良如敎。
정조 4년
禁府啓目。罪人金宗孝。嚴訊究問。一向抵賴。加刑得情。何如。傳曰。與元啓葳頭面後。議處爲良如敎。
정조 4년
禁府啓目。通津府使李翼純。洪忠道公山府大同米所載船隻。漂覆於江華月串鎭。其不勤護送之罪。議處。何如。傳曰。依允。
정조 4년
禁府啓目。李翼純。以敗船事。因特敎旣被削職之罪。則不可以罷黜之本律。循例照勘。上裁。何如。傳曰。旣以加律勘處。分揀放送爲良如敎。
정조 4년
禁府啓目。李顯基。以洪樂彬私人。換錢捧置於其家。刑推得情。何如。傳曰。當初拿問。不過欲準書啓。至於換錢事。與弄奸有異。始與交結此等之人者。固是渠罪。而無識逐利之徒。何足責也。特爲分揀放送爲良如敎。
정조 4년
庚子七月二十七日卯時。上御寶慶堂。禮房承旨入侍時。左承旨朴祐源。假注書李敬行。記事官文采五鄭東浚。以次進伏訖。上命賤臣敬行曰。爾則出去。隨同副承旨。而往于永肅門。上注書入侍事。分付。可也。賤臣敬行。承命退出。
정조 4년
庚子七月二十七日巳時。上御暎花堂。內試射入侍時。同副承旨鄭志儉。假注書李敬行。記注官張顯慶。記事官文采五。以次進伏訖。上命讀義禁府啓本。命書答敎。上謂御營大將李柱國。禁衛大將李敬懋曰。今日試才。分隊早畢。可也。惠慶宮進服加味六和湯一帖。自今日煎入事。出榻敎上曰。閉建陽門。開通化門事。分付。賤臣敬行。承命分付。命書傳敎曰。藥房提調未差之代。口傳差出。上曰。承旨食代。他承旨入侍事。分付。賤臣敬行。承命分付政院。他承旨入侍事。出榻敎禮房承旨入侍事。出榻敎上謂賤臣曰。爾則出去。修納筵說。而上注書。入侍。可也。賤臣敬行。承命退出。左承旨朴祐源。上注書趙衍德進伏。上曰。通化門。待下敎閉之也。命退。諸臣以次退出。
정조 4년
庚子七月二十七日未時。上御寶慶堂。同副承旨入侍時。同副承旨鄭志儉。假注書李敬行。記注官張顯慶。記事官文采五。以次進伏訖。上謂賤臣敬行曰。爾則出去。修整筵說。上注書入侍。可也。賤臣敬行。承命退出。上注書趙衍德進伏。上命書司諫趙榮弼。獻納尹長烈疏批。志儉曰。通化門之先閉。非宣傳官之罪。政院書吏。不能直路傳命。仍出闕外。大路回往。故門已下鑰。蓋緣建陽門之尙閉故矣。上曰。書吏如或伶俐。則豈如是乎。志儉曰。通化門閉門標信。以建陽門閉。尙今留滯。何以爲之乎。上曰。標信有難門隙往來。以宣仁門回還以納。可也。命書傳敎曰。右副承旨鄭宇淳。有實病云。許遞。前望單子入之。又命書傳敎曰。近已涼生。欲開經筵。在外及未肅拜玉堂許遞。今日政差出。又命書傳敎曰。政官牌招開政。命退。諸臣以次退出。
정조 4년
行都承旨尹坊坐。左承旨朴祐源坐。右承旨沈豊之坐。左副承旨李鎭恒坐直。右副承旨吳大益坐。同副承旨鄭志儉坐直。注書一員未差金載瓚仕直。假注書李敬行仕。事變假注書沈達漢仕。
정조 4년
尹坊啓曰。昨日政事中。刑曹參議望單子。不踏啓字而不能致察。以至提稟之稽緩。當該政官。推考。何如。傳曰。允。
정조 4년
鄭志儉啓曰。卽伏見濟州牧使金永綬啓本五度。則其中四度。以去年十二月立日。一度以今年三月立日。故事甚怪訝。招問持者。則以爲發船。實在六月云。六月村進之啓。或以三月立日。或以去年立日者。揆以事體。極涉駭然。該牧金永綬。從重推考。何如。傳曰。允。
정조 4년
傳于鄭志儉曰。望筒未下。前例不得肅拜。而兵曹參議參知。肅拜於陞降望未下批之前。當該堂上。竝推考。此等之事。政院。亦不能致察。承旨推考。
정조 4년
以趙衍德囚單子。傳于吳大益曰。分揀放送。
정조 4년
朴祐源。以實錄廳郞廳。以摠裁官意啓曰。當此書役方張之時。粉板謄錄郞廳安廷玹。移拜臺職。依前例本職許遞。使之專意史役。何如。傳曰。允。
정조 4년
兵曹口傳政事。副司果安廷玹。
정조 4년
鄭志儉。以兵曹言啓曰。依傳敎。內乘趙獜逵。決棍五度後。汰去之意。敢啓。傳曰。知道。
정조 4년
兵曹口傳政事。以金益彬許侙爲內乘。
정조 4년
鄭志儉。以兵曹言啓曰。依下敎政院都使令車德興。決棍五度之意。敢啓。傳曰。知道。
정조 4년
副司直金華鎭疏曰。伏以。臣奉職不效。孽由已作。一時薄譴。不足以贖臣之辜。屛跡荒郊。撫心自訟。千萬不自意。恩言特宣。敍命旋降。數日之間。荐辱除旨。是何臣罪之難貰。而聖念之愈摯也。臣誠俯仰跼蹐。自不覺感淚之交頤。噫。如臣不肖。何所短長。而猥蒙簡拔之眷。連忝要膴之職。臣亦人耳。豈不欲殫誠竭力。以圖酬萬一。而其奈識未周思。事多疎闇。受任未幾。隨處生疣。上孤知顧之大德。下負報答之初心。靜言思之。慙悚無地。區區自靖之義。其何敢唐突就列。而今玆內局恩除。乃在積違之餘。義重嘗藥。情急承候。固當顚倒趨膺之不暇。以臣踪地。夤緣進身。實非分義之所敢出。玆不得不略控短章。冒死自列。伏乞聖慈天地父母。俯垂鑑諒。重勘臣前後不職之罪。以存國綱。少安私分。不勝幸甚。答曰。省疏具悉。卿其勿辭行公。
정조 4년
刑曹參議李崇祜疏曰。伏以。臣於昨日政。伏奉敎旨。以臣爲刑曹參議。念臣積違天陛之餘。豈不欲竭蹶趨承。而臣之前任安邊府。解由姑未出矣。公格所拘。玆敢露章自列。伏乞聖明。亟命照例遞改焉。答曰。省疏具悉。解由勿拘。爾其勿辭察職。
정조 4년
庚子七月二十八日。兼春秋洪光一。禁府啓目。向前罪人金宗孝元啓葳等。使之一處頭面。則兩囚所言。與昨日所供。無甚異同。而大體言之。啓葳則一直推諉於韓宅祚。而宗孝則不能以啓葳之言。爲不然。蔘事肯綮。似在於韓宅祚。事當一番面質。可分首從是白乎矣。秋曹罪人之移來面質於王府。前例則無。但三十年前。因本府一律罪人之有不可不面質之端。拿致白徒。一番對質。此或可援而爲例是白乎喩。王府法例。至嚴且重。臣等不敢爲請。上裁。何如。傳曰。兩囚中。藉令有首犯是良置。旣有洪樂彬之後。計贜則樂彬當之。作奸則樂彬是也。不有樂彬。安有此兩囚。且於獄體。元無二元犯是隱。則不可以一律論是遣。至於三十年前已例。煞有異同兺不喩。王府體重。事係些少者。決不可自我創之。與曹囚頭面一款乙良置之爲旀。金宗孝元啓葳等。罪狀議處爲良如敎。
정조 4년
禁府啓目。陰竹縣監李采。棍制有違典則。刑推得情。何如。傳曰。觀此囚供。御史事。大可訝惑。還朝之日。見別單。問御史以棍之不合式。不刻誌。獨此二邑乎云爾。則御史以爲。如一二箇小小違式。難以殫擧。就其中尤甚者。登聞是如云云。故歸之不億之義。更不詳問矣。囚供則以適有一箇棍之不合式納招。然則御史云然之奏。果何所據。然囚人自明之說。有不足取信。而天下事。無出於常理之外。所謂大可訝惑者此也。在朝家綜核之政。不可混同勘斷。此供辭。姑勿議處爲旀。慶尙道按覈御史林濟遠。自政院緘辭。從重推考爲良如敎。
정조 4년
刑曹啓目。御供人蔘。至爲嚴重。而韓宅祚。身爲嶺營工房裨將。與審藥韓聖哲。蔘商金宗孝。符同圖捧私蔘。陰賭厚利之罪。刑推得情。何如。傳曰。韓宅祚段。藝場稔觀狀貌。特一蒙不解事之類。妖如洪樂彬而縶致絡用。則如渠賤流。以何知識。欲生圖脫之計於向時乎。可謂脅從之脅從。且觀招辭。別無更問之端。分揀放送爲旀。鄭銓段。以供中十參初試等說觀之。挾技助虐。推此可知兺除良。本事似無深犯。而供語極爲獰頑。決杖放送爲良如敎。
정조 4년
庚子七月二十八日卯時。上御寶慶堂。禮房承旨入侍時。左承旨朴祐源。假注書李敬行。記注官張顯慶。記事官文采五。以次進伏訖。上謂賤臣敬行曰。于今三日。何不修納筵說耶。爾則出去。修整筵說。上注書入侍。可也。賤臣敬行。承命退出。上注書趙衍德進伏。上命書傳敎曰。內乘。晝出之直。而近日必曉出焉。況於今日。以貢馬事。宜卽待令。而終無形影。此亦武弁慢蹇之致。入直內乘趙麟逵。令兵曹決棍五度汰去。不爲等待之罪。固無異同。內乘田文顯。亦爲汰去。上曰。近來內乘。極爲駭然。陵幸前。另爲擇差事。分付。使兵曹郞廳聽傳敎。命退。諸臣以次退出。
정조 4년
庚子七月二十八日辰時。上御宣政殿。晝講入侍時。特進官鄭昌聖。同知事徐浩修。參贊官沈豊之。侍讀官權以綱。檢討官尹尙東。假注書李敬行。記注官張顯慶。記事官文采五。宗臣安春君烿。武臣李漢明。以次進伏訖。上謂賤臣敬行曰。爾則當修納筵說。上注書何不入侍耶。仍命豊之書傳敎曰。近來堂后擧行。極爲駭然事務則抛置。入侍則規避。筵說則遲滯。院隷則怠頑。此等事。亦勤飭敎乎。在院諸承旨。新除授外。一竝從重推考。當該注書。先汰去後。禁推。上讀前受音訖。以綱進讀孟子。自孟子見梁惠王立於沼上。止豈能獨樂哉。上讀新受音訖。上命陳文義。以綱曰。此章文義。不過偕樂獨樂之分。而偕樂者。順天理。獨樂者。循人慾。人國興亡之機。專在於得民心失民心之間。可不懼哉。所可歎惜者。梁惠王旣聞仁義之說。而不能覺悟。至此而曰賢者亦樂此乎。可見猶有利己之心。而全無利物之意也。苟使惠王。怳然省覺。而復問其同樂獨樂之事。則孟子豈無反復丁寧之答。而惠王之問。不及於此。所以惠王之治。止於功利而已。此豈非後世人君鑑戒處乎。文王經始靈臺。庶民子來。此實由於積德累仁。淪肌浹骨。有以致子來之效。此所以得民之心而享其樂也。目今國役有不可已者。殿下恒日愛民之念。孰不欽仰。而苟能追法文王之德。則庶致子來之化。而周國彬郁之治。可以匹休。伏願留念焉。尙東曰。梁惠王。以賢者亦樂此爲問。則其意。以爲賢者未必樂此。頗有羞愧之意。而孟子之答。以賢者而後樂此云。則蓋與惠王之本意相反矣。南軒張氏曰。孟子若答云賢者何樂乎。則非惟告人之道。不當爾於理亦有所未完。蓋惠王問之以人欲之私。而孟子答之以天理之公者。欲其因羞愧之發現處。而以復仁義之本性也。然而朱子曰。若無孟子手段。則不可學此。惟當從兢業上平說。苟使凡人對此。則必以玩物喪志之意。規勉而已矣。而孟子之答乃如此。其於應對之際。抑揚反復。納約自牖。而善於開發。有可以觀省矣。此等處。深加留念焉。上曰。經筵。亦陳文義。浩修曰。經禮三百。曲禮三千。毋不敬一語爲綱領。書之欽字。詩之思無邪。皆可以一言而蔽之。若孟子大旨。全在於遏人慾存天理上。此卽一書之綱領。而其爲仁義之道。不外乎此矣。以此章而言之。惠王之樂。只是人慾邊意思。而孟子却就偕樂能樂上說去。又言賢者而後樂此。此其主意。亦不過遏其人欲之私。而導之以天理之公也。大抵孟子一書。無非這箇意思矣。上曰。特進官亦陳文義。昌聖曰。儒臣詳備仰陳。臣更無所達者矣。上曰。今番別無文義之可爲矣。豊之曰。莫重晝講時刻單子。誤以朝講書入。事極駭然。當該禁漏官。令攸司科治。弘文館。亦難免不察之失。上下番玉堂。推考。何如。上曰。依爲之。禁漏官。今番參酌。亦爲推考。可也。出擧條命退。諸臣以次退出。
정조 4년
庚子七月二十八日辰時。上御寶慶堂。禮房承旨入侍時。左承旨朴祐源。假注書李敬行。記注官張顯慶。記事官文采五。以次進伏訖。上命讀義禁府啓本。上曰。雖以文觀之。李秉鼎。貪中猶有豪氣。洪樂彬與潛商謀利。眞鼠竊狗偸也。上曰。注書出去。奉朝賀兵曹參知入侍事。分付。賤臣敬行。承命趨出。奉朝賀徐命膺。兵曹參知沈念祖進伏。上謂念祖曰。書役了當乎。念祖曰。姑未正書矣。上曰。宋史抄本持來乎。念祖曰。然矣。上曰。持入。賤臣敬行。承命持入。上謂命膺曰。久未見卿矣。神觀好矣。念祖曰。冊加衣。以彩色爲之乎。上曰。依爲之。將抄宋史幾人耶。念祖曰。以八人爲定矣。上曰。限十人抄出。似好矣。將爲幾卷耶。念祖曰。都合將爲三十五六卷矣。上曰。來月初書納。可也。命退。諸臣以次退出。
정조 4년
庚子七月二十八日酉時。上御宣政殿。同副承旨入侍時。同副承旨鄭志儉。記事官金載瓚。記注官張顯慶。記事官文采五。以次進伏訖。命書傳敎曰。吏曹參議前望單子入之。待下批牌招。又命書陰竹縣監李采供辭。御史林濟遠緘辭。金宗孝元啓葳供辭判付及刑曹草記判付訖。命退。承史以次出。
정조 4년
行都承旨尹坊坐。左承旨金文淳坐。右承旨朴祐源坐直。左副承旨李致中坐。右副承旨李鎭恒坐。同副承旨吳大益坐直。注書金載瓚仕一員未差。假注書李敬行仕直。事變假注書沈達漢仕。
정조 4년
藥房都提調臣鄭弘淳。提調臣金華鎭。副提調臣尹坊啓曰。伏未審日間。聖體。若何。王大妃殿症候。益有差勝之節乎。今日臣等。率諸御醫入侍。仰承諸節。爲宜。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿慈宮氣候一樣。待後日次。入侍。
정조 4년
李鎭恒啓曰。合辭方張之時。兩司無一人詣臺。事甚未安。除在外外。未肅拜呈告人員。竝卽牌招。何如。傳曰。允。
정조 4년
朴祐源啓曰。來初一日常參。以社稷大祭齋戒相値。頉稟之意。敢啓。傳曰。知道。
정조 4년
吳大益啓曰。明日次對。兩司當爲進參。除在外傳旨未下外。大司憲李𡊠。待開門牌招。何如。傳曰。允。
정조 4년
吏曹參議前望單子入之。鄭志儉落點。
정조 4년
朴祐源啓曰。新除授吏曹參議鄭志儉。旣在闕中。不爲肅謝。直爲出去。事甚未安。推考警責。何如。傳曰。允。
정조 4년
以吏曹參議鄭志儉牌不進罷職傳旨。傳于吳大益曰。只推。
정조 4년
承旨前望單子入之。金文淳鄭象仁落點。
정조 4년
尹坊啓曰。新除授承旨金文淳。方在罷散中。何以爲之。敢稟。傳曰。敍用。
정조 4년
又啓曰。新除授右副承旨鄭象仁。時在京畿高陽地。斯速乘馹上來事。下諭。何如。傳曰。許遞。前望單子入之。
정조 4년
承旨前望單子入之。李致中落點。
정조 4년
以備忘記傳于朴祐源曰。忘未下敎。柳葉箭三中四分人武藝別監金昌盛。依例直赴殿試。
정조 4년
以江原監司金尙集狀啓。來八月令薦新及進上生松茸。節序差早。限內不得封進。惶恐待罪事。傳于朴祐源曰。勿待罪事。回諭。
정조 4년
吳大益。以訓鍊都監禁衛營御營廳言啓曰。拱北門南邊宮墻二處。曜金門北邊宮墻一處。小南門西邊宮墻一處頹毁處。今已畢築之意。敢啓。傳曰。知道。
정조 4년
又以訓鍊都監言啓曰。曜金門北邊宮墻頹毁處。今已畢築。把守軍兵。還爲入直於本處之意。敢啓。傳曰。知道。
정조 4년
又以御營廳言啓曰。本廳來八月九月兩朔應立右部後司屬江原道五哨軍兵六百七十名。已爲逢點整齊矣。八月初一日。與右司軍兵替代立番後。舊軍放送之意。敢啓。傳曰。知道。
정조 4년
又以禁衛營言啓曰。來八月當九番右部左司屬全羅道五哨軍兵。逢點實數六百五十二名。已爲點閱整齊。來八月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 4년
又以御營廳言啓曰。本廳來十月十一月兩朔應立後部前司屬江原道二哨。京畿左道三哨。合五哨軍兵。來九月二十五日。京中逢點。十月初一日。與右部後司軍兵。當爲替代立番。趁期調送事。兩道監司處。依前知會之意。敢啓。傳曰。知道。
정조 4년
又以御營廳言啓曰。本廳分授小南門西邊宮墻頹毁處。今已畢築矣。把守軍兵。依例撤罷。東營還入直之意。敢啓。傳曰。知道。
정조 4년
又以禁衛營言啓曰。本營分授拱北門南邊宮墻頹圯兩處。前以西營入直軍把守矣。今已畢築。依例撤罷後。還入直。而添入軍減除之意。敢啓。傳曰。知道。
정조 4년
又以禁衛營言啓曰。來十月當九番右部中司屬全羅道五哨軍兵。來九月二十五日。京中逢點。依例準二朔立番之意。本道監兵使處。預爲知委。何如。傳曰。允。
정조 4년
李致中。以義禁府言啓曰。庇仁縣監李家煥原情公事判付。據民丁調發時。當該縣監。指名狀聞之意。行會本道矣。以前縣監李徽遠指名以來。而李徽遠。旣已身死。勿論。何如。傳曰。允。
정조 4년
吳大益。以刑曹言啓曰。韓宅祚分揀放送。鄭銓決杖放送事。命下矣。依判下罪人韓宅祚放送。鄭銓決杖八十。放送之意。敢啓。傳曰。知道。
정조 4년
右承旨沈豊之疏曰。伏以。臣猥以無似之賤品。濫蒙不世之洪恩。出入邇列。周旋淸要。冒據銓職。亦且月餘矣。有政輒赴。未嘗言私者。誠以筋力奔奏。少效涓埃之報。而若其情理之切悶。罕有如臣者。臣之母年。洽滿七耋。病淹十年。且經逆理之慘。恒有朝暮之慮。三夏患瘧。未有一日之安。近來毒痢。已浹數旬之久。晝宵流下。殆無度數。兼以暑感。寒熱迭劇。寢啖全廢。元氣隨陷。諸般危惡之症。臣固嚴不敢畢陳。而臣以終鮮之身。無他在傍之人。左右轉側之際。藥餌調護之節。非臣則無以照管。近日參政。不過數時之離捨。而猶自焦灼。殆難按住。臣情到此。亦云慼矣。此際伏奉承宣移除之命。寵榮所被。寸忱愈激。遂至忍抑私情。章皇祗肅。粗伸感祝之悃。而顧此夙夜之職。常在禁密之中。此時離側。因仍供仕。斷無其望。百爾量度。勢不獲已。玆敢疾聲呼籲於天地父母之前。伏乞聖慈。俯垂矜諒。特命鐫遞臣職名。以便救護。仍治臣瀆擾之罪。以肅朝綱。不勝幸甚。答曰。省疏具悉。本職許遞。以便救護。
정조 4년
知中樞府事洪樂命疏曰。伏以。夷險無所擇。寒暑無所避。不有其身。盡瘁爲期者。人臣事君之道也。苟或病不能陳力。難免瘝曠之罪。而猶且貪戀而不知止。則非臣分也。念臣稟賦脆薄。早嬰奇疾。立朝二十七年。彈冠供職之月日。實無幾何。而到今年愈衰而病益痼。有除輒辭。有召輒違。徒食國祿。偃仰在床。年除歲遷。無官不爲。古今天下。寧有如此之事。聖上雖矜其病廢。而曲加寬容之恩。臺閣雖付之病廢。而不爲駁正之論。臣亦人耳。獨無慙恧惶懼之心哉。在臣分一退之義。皎然明甚。然而躬逢聖主。未忍便訣之意。已悉於前疏矣。不徒如此。臣又有脚痺。登筵未易。往年一侍。不過霎時。天顔未熟於仰瞻。玉音未熟於仰聆。時時追想。怳惚悵惘。殆同夢裏登天而歸。其爲戀結。當復如何。此雖近於婦寺之情。犬馬之忱。而此又臣遲徊而未忍便訣者也。雖然。以此以彼。當退而不肯退。名係朝籍而病益沈淹。早晩之間。儻有召命。勢將復犯違傲。終歸逋慢。殿下於臣。雖如父母之於赤子。其何可每每容貸耶。邦有常憲。必陷大戾。則在上而不卒生成之澤。在下而終無報答之階。思之及此。情窮勢蹙。若無所歸。今臣日夜之所顒祝者。惟在於幸蒙長暇之恩耳。臣之病源。在於元氣心氣之不足。少有觸動。必致越添。以昨今年言之。再縻淸要。震懍奔走。頓然危劇。尙爾凜綴。比如上灘之舟。一失手。輒復淪落。必用十倍之力。然後方到于前到之地。今若獲承寬暇。得以優遊調理於數年之久。復起爲完人。則區區隕結之報。誓當生死以之。臣於春間。出江廬飮水。未及收效。而徑還。方今秋氣日生。江流淸洌。臣將擔舁就飮。而樞銜縻身。擅行無路。玆陳短章。畢暴危懇。伏乞聖慈。俯垂鑑諒。哀之憐之。特遞本職。以便行止。仍命選部姑勿檢擬。俾之長暇調息。以延殘喘焉。且臣有耿耿所懷。何敢自阻於聖主之前而默默而已乎。凡人臣辭職者。情勢之外。或以謙挹。或以疾病。宋臣司馬光。爲樞密副使。終能固辭不拜。崔與之虛位荐召。終能十三疏而不起。其守謙固辭之義。固美矣。若其許其辭而成其美者。豈非當時朝廷處置得宜之盛事哉。今臣則病廢耳。而乍出乍入。義無攸據。至於向來乘轎而進。舁席而入。而其顚倒極矣。有識之譏笑。固不可勝言。而輿儓之傍觀者。亦必唾罵曰。夫夫也。外托義分。內貪權利。作此駭擧云爾。則臣雖長喙。何以自解。臣是庸下人。其身狼狽。固不足恤。其爲玷辱淸朝四維之化者。果何如耶。噫。疾病。非人之所可容力。而猶不免惶懍窘阨如此。則夫孰可以謙挹之操。能成固辭不起之美乎。今玆所陳。雖係一己之去就。實有關於朝廷處置之得失矣。惟我殿下。以天地之量。何所不容。以日月之明。何所不燭。惟願凡於御下之道。務主雍容而勿爲嚴迫。使之進退得宜。各安其分。則豈不有光於禮使之盛德也哉。玆敢瀝血而言之。惟聖明之裁察焉。治疏將上之際。卽見祭帖。以臣爲聖廟享官預差。預差所以備實差之或有頉而將以陞實也。今臣宿疾沈痼之外。脚痺尙劇。動作須人。以此症形。萬無奔走將事之理。伏乞亟賜變通。俾無臨時窘迫之患焉。臣無任屛營祈懇之至。答曰。省疏具悉。卿其勿辭。俟少間上來。
정조 4년
庚子七月二十九日。兼春秋洪光一。禁府啓目。罪人元啓葳。濫滑巧譎之罪。照律。何如。傳曰。依允。
정조 4년
庚子七月二十九日卯時。上御寶慶堂。禮房承旨入侍時。左承旨朴祐源。假注書李敬行。記注官張顯慶。記事官文采五。以次進伏訖。上曰。注書出去。明日次對。經筵特進官誰入也。知入。賤臣敬行。承命出問。回奏曰。知經筵李性源。特進官黃景源云矣。命書沈豊之疏批。上曰。注書出去。承旨前望單子持入。仍命書傳敎曰。承旨前望單子入之。待下批牌招察任。賤臣敬行。承命持入。命退。諸臣以次退出。
정조 4년
庚子七月二十九日辰時。上御寶慶堂。晝講入侍時。同知事金魯鎭。特進官洪檢。參贊官李鎭恒。侍讀官權以綱。檢討官柳孟養。記事官金載瓚。記注官張顯慶。記事官文采五。宗臣安春君烓。武臣行副護軍許𣷯。以次進伏訖。上讀前授音。以綱讀奏。自梁惠王曰寡人之於國。止天下之民至焉。上讀新授音訖。以綱曰。移粟移民。卽是荒年之小恩。而自大自夸。看作惠民之大政。至以民不加多爲歎。梁王之不足與有爲。卽一言而可知矣。然而孟子猶且委曲爲說。宛轉開導。或冀其一悟而至道。孟子之志。吁亦慼也。而至於小民之坐。原於衣食。王政之大。貴在制産。是故先王敎民。旣制其産。伊敎以禮焉。子曰。富而後敎之。此爲後辟最可留念處也。孟養曰。五十衣帛。七十食肉者。非是一切爲限。使不得違越於是限也。天下之財力。有限。域內之民生無窮。旣無以人皆衣帛。人皆食肉。則欲使老者惟得煖飽之養焉。先聖之至意。有可以見得矣。挽近以來。等威無別。奢濫成風。比諸梁王之世。殆有甚焉。惟殿下念哉。上曰。經筵特進參贊官。其各陳之。魯鎭曰。制産本也。移粟末也。梁王只擧其末。不知其本。故雖有民粟之移。而未救餓殍之急焉。天下事治其本而末不治者。未之有也。惟願政措之間。務其本焉。檢曰。民産有恒。王道乃行。至使天下之民。無憾於養送之節。是所謂仁之至義之盡也。惟望體念焉。鎭恒曰。孟子曰王無罪歲。歲功之登歉。惟在王政之治否。若行聖王之政。則周家屢豊之祥。不難致矣。上曰。五十者衣帛。七十者食肉。然則年不及五十。則雖有帛而不得衣。齒未滿七十。則雖有肉而不得食耶。分排年齒。制以衣食之限。若是其太分明。何也。孟養曰。非謂五十七十而後。始許其衣帛食肉也。聖人之心。非不欲天下之人。盡得暖飽。而旣無以老少長幼。均飽均暖。故乃欲使衰者老者。始得以衣帛食肉。無或有不煖不飽之歎矣。上曰。井田之制。古矣。其曰百畝。又曰五畝。百畝五畝之制。可得言歟。人受百畝之田。而各有五畝之宅。然則五畝之數。當在百畝之內耶。抑或百畝之外。別有五畝之數耶。又曰五畝之宅。樹之以桑。然則五畝之外。別有樹桑之地乎。抑除五畝於百畝之內。種桑樹於五畝之中乎。五畝百畝。爲畝則一也。而五畝則曰宅。百畝則曰田。何也。以綱曰。似是各受百畝之地。而五畝則爲家居之區。種桑麻於垣堵樊場之間矣。五畝當在百畝之內。而五畝之地。又樹以桑柘矣。上曰。公田在中。八家居外。井井如井字形。不容他地於其間矣。其曰。二畝半在邑。二畝半在田。蓋旣受五畝於公田之中。只是連五畝。而爲家居之址。則如之何二畝半。忽分而在邑。二畝半。忽分而在田也。其分割界經之制。果可聞否。以綱孟養曰。臣於田制。尤所茫昧。今不敢臆逆仰對矣。上曰。旣分井田。民居田中。庠序則不在於民居之中。而在於何處乎。魯鎭曰。庠序則似在於邑里之中矣。上曰。衣帛食肉之義。終有所未暢矣。旣使七十以後。始可以食肉。五十而後始可以衣帛。又曰。黎民不飢不寒。然則七十五十之外。人不得衣帛食肉。而欲其不飢不寒。何也。朱子曰。少壯者。雖不得衣帛食肉。亦可以不飢不寒。此則恐似不然矣。以今言之。雖少者壯者。不能衣帛食肉。則其何以不至寒不至飢乎。以綱曰。非曰。五十之前。全不得衣帛。七十之前。全不得食肉。蓋使之歸重於老者也。魯鎭曰。小註曰。魚鼈雖少幼。皆可以食之。魚鼈則異於六畜之肉矣。上命退。諸臣以次出。
정조 4년
庚子七月二十九日申時。上御寶慶堂。坐直承旨入侍時。右承旨朴祐源。假注書李敬行。記注官張顯慶。記事官文采五。以次進伏訖。上曰。玉堂入直。誰也。知名以入。賤臣敬行。承命出問。回奏曰。李鼎運柳孟養。入直云矣。命書傳敎曰。新除授承旨。牌招察任。命讀祭報府。上曰。吏曹郞廳。淸齋摘奸以來。出榻敎上曰。注書出去。明日次對爲不爲。知入。賤臣敬行。承命出問。回奏曰。次對明日爲之云矣。上曰。兼史出去。兵曹入直堂上名。知入。命退。諸臣以次退出。
정조 4년
庚子七月二十九日三更一點。上御寶慶堂。坐直承旨入侍時。右承旨朴祐源。假注書李敬行。記注官張顯慶。記事官文采五。以次進伏訖。上曰。注書出去。分付政院。御史林濟遠緘答捧入。賤臣敬行。承命趨出。回奏曰。御史緘答。自本院連爲催促。而尙不來矣。上曰。更爲催促。賤臣敬行。承命出外。未及回奏。而諸臣退出。
정조 4년
行都承旨尹坊坐。左承旨金文淳坐。右承旨朴祐源坐直。左副承旨李致中坐直。右副承旨李鎭恒坐。同副承旨吳大益坐。注書金載瓚病一員未差。假注書李敬行仕直。事變假注書沈達漢仕。
정조 4년
李致中。以都摠府言啓曰。今日入直內三廳武兼禁軍及軍兵等。中日習射。請出標信。傳曰。停。
정조 4년
傳于李致中曰。大臣備局堂上引見。
정조 4년
傳于朴祐源曰。明日由月覲門展拜。該房知悉。
정조 4년
以吏曹參議鄭志儉牌不進罷職傳旨。傳于李致中曰。只推。
정조 4년
李致中啓曰。吏曹參議鄭志儉。旣有只推之命。一體更卽牌招。何如。傳曰。允。
정조 4년
又啓曰。吏曹判書李福源。參判徐浩修。參議鄭志儉。牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。允。
정조 4년
備邊司薦望。以鄭昌順爲咸鏡監司。
정조 4년
有政。吏批。判書李福源牌不進。參判徐浩修進。參議鄭志儉陳疏入啓。左副承旨李致中進。吏批啓曰。判書李福源牌招不進。參議鄭志儉陳疏入啓。小臣獨政未安。何以爲之。敢稟。傳曰。仍爲之。以朴宗彦爲掌令。金鍾秀爲司僕提調。兵批。判書李衍祥差祭。參判李聖圭差祭。參議徐有防病。參知沈念祖入直進。左副承旨李致中進。以沈豊之鄭象仁爲副司直。
정조 4년
備邊司薦望。禁衛大將李柱國李國賢李邦一。入啓。未下
정조 4년
兵曹。以李昌運爲右邊捕盜大將。
정조 4년
以右邊捕盜大將望筒。傳于李致中曰。牌招。
정조 4년
又以洪忠監司沈頤之狀啓。八月令生松茸及早紅柿子。限內不得封進。惶恐待罪事。傳于曰。勿待罪事。回諭。
정조 4년
李致中。以備邊司言啓曰。今日次對。本司堂上進參者。只是三員。事體誠極未安。除公頉實病外。行副司直李柱國。行訓鍊院都正李敬懋。謂有情勢。來待闕下。終不入參。臺疏批下之後。武將處義。不當若此。竝從重推考。令政院牌招察任。何如。傳曰。允。
정조 4년
又以兵曹言啓曰。卽接東道參軍牒報。則御營廳所授肅靖門東邊鵂巖近處體城三間許頹落云。令繕工監把子圍排。分授軍門。急速修築。而把守軍兵。亦令該軍門量宜定送。限改築間。各別守直之意。分付。何如。傳曰。允。
정조 4년
又以御營廳言啓曰。來八月初一日。景慕宮展拜時。依兵曹節目。集春營入直軍二十名。領軍把摠李東弼。哨官朴再弘率領。月覲門左邊設布。帳外排立。東營入直軍三十名。把摠李鎭邦。哨官吳載恒率領。宮大門外把守。而竝待標信出。用解嚴後。還入直間。集春營哨官李希顔。東營哨官金啓漢代直之意。敢啓。傳曰。知道。
정조 4년
又以御營廳言啓曰。本廳字內肅靖門下鵂巖東邊近處體城三間許。頹毁處。令分授軍門。急速修築。把守軍。亦令該軍門多數定送。嚴加守直事。自兵曹草記矣。修築則卽宜擧行。而本廳將校。率領鄕軍二十名。限修築間。晝夜輪回守直之意。敢啓。傳曰。知道。
정조 4년
又以義禁府言啓曰。罪人元啓葳。杖一百收贖。告身盡行追奪。流三千里定配。金宗孝。杖一百收贖。告身盡行追奪。徒三年定配事。照律公事判付內。依允啓下矣。罪人元啓葳。咸鏡道吉州牧。流三千里定配。金宗孝。全羅道高山縣玉包驛。徒三年定配。而以議啓內辭意。具罪目依例發遣府書吏羅將。押送于各其配所。何如。傳曰。允。
정조 4년
又以義禁府言啓曰。時囚罪人洪樂彬。特爲減死邊遠定配事。承傳啓下矣。罪人洪樂彬。咸鏡道甲山府。減死邊遠定配。而以承傳內辭意。具罪目。依例發遣府書吏。押送配所。何如。傳曰。允。
정조 4년
庚子七月三十日。兼春秋洪光一。禁府罪人金宗孝。杖一百收贖。告身盡行追奪。徒三年定配。啓。傳曰。依允。
정조 4년
禁府罪人。元啓葳。杖一百收贖。告身盡行追奪。流三千里定配。啓。傳曰。依允。
정조 4년
庚子七月三十日酉時。上御寶慶堂。坐直承旨入侍時。右承旨朴祐源。假注書李敬行。記注官張顯慶。記事官徐龍輔。以次進伏訖。上命讀李命植疏。上命龍輔進前。下詢曰。上番誰也。龍輔曰。張顯慶也。命退。諸臣以次退出。
정조 4년
行都承旨尹坊式暇。左承旨李亨逵未肅拜。右承旨朴祐源坐直。左副承旨李致中坐直。右副承旨李萬育未肅拜。同副承旨趙時偉坐。注書金載瓚仕一員未差。假注書李敬行仕直。事變假注書沈達漢仕。
정조 4년
大駕詣景慕宮。展拜還內後。藥房政院玉堂。口傳問安。答曰。知道。
정조 4년
朴祐源啓曰。左承旨金文淳。今日不爲仕進。卽爲牌招。何如。傳曰。允。
정조 4년
李致中啓曰。檢閱李集斗。自鄕上來云。卽爲牌招入直。何如。傳曰。允。
정조 4년
持平柳協基啓曰。臣姿性庸鈍。知識昏憒。淸朝耳目之任。寧有一分堪膺之望。而合討方張。沐浴爲重。推緘承授。擧行且急。章皇出肅。因參賓對矣。洪樂彬減死遠配之命。忽下意外。夫樂彬怙勢驕恣之惡。姑不殫論。雖以繡啓中所臚列者觀之。五罪俱犯贜汚。三尺決難容貸。臣猥以法官。適叨前席。目見聖朝之屈法。死囚之傅生。憂慨所激。欲陳還寢之請矣。傳敎未頒。大臣曰否。咫尺威顔之前。且惶且怯。未及思量。率爾引列。退出之後。始聞臺閣故事。凡於帳殿入侍。筵席登對時。若有罪囚酌處之命而可合爭難者。則卽地發啓。初無不可。祗緣臣生長鄕曲。聞見孤陋。新入言地。事例茫昧。當局而迷。臨事而疑。始也欲有言而未言。終焉不當避而爲避。臺體乖損。已無可言。公議嗤點。其謂斯何。噫。臺閣論事。不輕而重。惟當堅執己見。無所撓奪。寧激無懦。寧進無退。而生疎昏闇。倉卒周旋。終自歸於巽軟之科。滿心慙悔。尙誰尤哉。昨日筵退之後。卽以自訟之意。引義陳列。一日再避。以有禁令。往復喉司。終未入徹。經宿之後。始爲來避。所失尤大。以此情地。其何一刻冒據於臺次乎。請命遞斥臣職。答曰。一事再避。明有先朝禁令。爾乃無難犯。不料掌憲之地。有此蔑法之擧。固已萬萬寒心。啓辭之欲發卽止。誠如爾言。由於鄕闇生疎之致也。昨者筵避。廉防亦已伸矣。以一事經宿之後。又復齗齗。至曰大臣曰否云。而以大臣。有若用意防遏者然。爾意所在。殊莫曉也。雖未知孰所敎也。孰所勸也。在爾處義。極涉郞當。大抵臺閣出言。宰相元來與之相可否。不惟是也。且於左揆發說之後。予亦曰然之。爾之獨擧大臣。又何意義。由前由後。其爲壞臺風非細矣。依啓。
정조 4년
以備忘記傳于李致中曰。每欲以此行大處分矣。大抵先朝禁令。爲臣子者。固宜信如金石。莫敢違越。而近來無論某事某事。名以受敎之事。視之若存若無。論厥辜犯。當擬何律。向亦有所提敎。而諸臣又復尋常看過。目下事。雖是細節。又有此冒犯風憲之地。犯之無難。出納之地。捧之又無難。烏在其重受敎之意也。然又有自反處。自上敷敎。若能感孚。群下豈有是也。縱推自反之義。姑不大處分。此後凡係先朝禁令。事之巨細姑捨是。如有冒犯者。當繩以重律。政院知悉。
정조 4년
承旨前望單子入之。李亨逵李萬育趙時偉落點。
정조 4년
以左承旨李亨逵。右副承旨李萬育。牌不進罷職傳旨。傳于朴祐源曰。只推。更爲牌招。
정조 4년
趙時偉啓曰。工曹判書具善復。除拜後。過三日不爲出肅。依定式。推考警責。仍卽牌招察任。何如。傳曰。允。
정조 4년
副校理李鼎運疏曰。伏以臣。俄登筵席。竊伏聞。諸大臣。以洪國榮處分事。縷縷爭執。終靳兪音。臣不勝抑鬱憂歎之至。夫國榮之千罪萬惡。不暇殫論。而最是沮戲宗祊之大計。欲售包藏之凶圖者。實爲難赦之案。眞所謂國人皆曰可殺。而兩司之聲罪致討。今幾月矣。徒歸紙上之空言。終作應文之故事。其不能苦口瀝血。得請乃已者。固是臣等之罪。而殿下之濡忍不決。亦不能無憾於天地之大也。況其行跡之出沒甚祕。鄕廬之偃息自如。失志之徒。亦不無嘯聚之慮。積威之勢。尙多有滋蔓之患。由是而訛言朋興。人心靡定。未知何樣禍機。伏在何地。思之及此。寧不骨驚而心寒也哉。近日臺論。則追究其旣往。而臣之所憂。則實在於方來。古人所云困獸猶鬪。斷蛇不斃。此豈非今日朝廷之所可長慮處乎。噫。權位如國榮。寵遇如國榮。勢成威立。盤據難制者。歷數載籍。罕有其倫。苟非至明快斷。侔乎天地日月之明。則卽何以赫然逬逐。使一國臣民曉然知國榮之爲難赦之元惡耶。殿下之一擧措。固已高出百王。庶幾逆折奸萌。措國勢於盤泰之安。而今乃當斷不斷。終至於馴致禍階。則豈不有歉於大舜服天下之政乎。伏願廓揮乾斷。亟正國榮之罪。一以紓宗社之憂。一以解國人之惑焉。臣於筵席。非無憂憤之弸中。而草草隨衆之奏。恐不足有槪於天聽。退歸耿耿。不能自已。玆陳短章。仰瀆宸嚴。以俟處分焉。臣無任屛營祈懇之至。答曰。省疏具悉。所陳。已諭於昨日筵席矣。
정조 4년
吏曹參議鄭志儉疏曰。伏以。臣於向來都政。旣蒙國子之除。又照三銓之望。通擬荐疊。聽聞駭惑。臣之短章控籲。雖先於見職。私心憂愧。尤在於竝占。及承寵旨。重入邇列。則旣幸耿光之獲近。復喜前銜之得解。曾未數日。三銓之命。又下矣。當初濫通。旣涉左右之兜攬。畢竟冒玷。便同階梯之例遷。臣是何人。敢當斯恩。神心惶隕。罔知攸措。往往執匙而忘飯。對卷而迷字。誠以盈虧之理。終古不忒。顚敗之來。可立而待也。抑臣受恩罔極。糜粉莫報。苟有一分才力。可以堪承是職。則豈敢規占便宜。第爲身謀哉。臣之魯莾。百無一當。而記性昏鈍。尤有甚焉。自己履歷。亦或遺漏。他人族閥。無一記識。至於銓注格例。蒙無知覺。時或有聞。輒復忘失。是殆性有所偏。心有所塞。雖欲自强。末如之何。然則其於閑漫政注。亦無依例擬望。應文備數之路。尙何論其銓衡品格。激揚淸濁也哉。臣嘗待罪銓郞。歲且周矣。而伈伈尸素。曾蔑寸效。況今位愈進而責愈重。則又何敢冒沒承膺。以重其罪哉。瘡疣立見。郵罰隨至。則在臣固分也。宜也。而獨不有累於淸朝用人之方乎。由前而論。有朝夕顚覆之虞。由後而言。無毫髮稱塞之望。此臣所以反復思惟。終不敢爲進身之計者也。屢犯違傲。輒蒙寬容。臣情到此。益切悚蹙。玆不得不隨牌詣闕。冒陳血懇。伏乞聖慈。俯垂矜察。將臣職名。亟賜遞改。以重官方。以安私分。不勝幸甚。答曰。省疏具悉。爾其勿辭察職。
정조 4년
咸鏡監司李命植疏曰。伏以。臣於月初。猥上辭本。悉暴病重實狀。屈指登徹之日。顒俟鞶帶之褫矣。及承批旨。乃以調理理務爲敎。臣於沈淹床玆之中。手奉諭書。不覺感淚之被面也。第念臣之病狀。愈往而愈篤。層見而迭出者。無非危敗之候。甚至於目無見也。耳無聞也。不能言語也。不能寢食也。氣息凜綴。精神昏短。實有頃刻難保之慮而只是形殼徒存耳。夫豈有一分可强之勢哉。顧臣之疾。源委漸痼。醫治已窮。非但今日如昨日。昨日如今日。首尾四十餘日。一直如最初危惡時。其間公務。擧皆廢閣。則簿書堆積。狀訴多滯。民不知有按察之司者。亦已數月矣。況且沿江被災。不比尋常。接濟之道。茫無其策。秋務將訖。分俵不遠。審核之政。亦宜留神。當此時也。雖使臣固無𧏮耳。猶患其才力之不逮。矧今垂死之日乎。死固不可言。縱令幸而不死。時月之間。復起爲人。斷無是矣。豈可以臣一身之私。立視一路之受病也。臣於病中。惟以此不勝耿耿。竊恐上以負殿下之恩。下以貽生民之戚。生爲不忠之人。死抱無窮之恨。每於知覺稍存之時。未嘗不心肝如碎。若添一病。臣之淸私至此。吁亦悲矣。仍伏念道內各陵殿奉審。事面甚重。不可違越其時。而以臣目下病情。萬無及期擧行之望。此尤臣萬萬惶蹙。而不自安者也。在朝家。亦宜有早賜變通。而今臣所以一籲再籲。屢瀆崇嚴之聽者。非出於爲臣之私。伏乞聖慈。卽命遞解。以幸公私。不勝大願。臣無任屛營祈懇之至。答曰。省疏具悉。旣許解務。卿其上來調理。
정조 4년
庚子八月初一日卯時。上詣景慕宮。擧動入侍時。行都承旨尹坊。右承旨朴祐源。左副承旨李致中。右副承旨李鍾恒。同副承旨吳大益。記事官金載瓚。假注書李敬行。記注官張顯慶。記事官文采五。以次序立訖。上具翼善冠袞龍袍。乘輿由月覲門。入日瞻門。至降輿所。通禮。跪告降輿。上降輿入齋室後。傳曰。勿爲問安。上出齋室。詣板位。通禮。跪告殿下再拜。上展拜畢。奉審後。還入齋室。傳曰。勿爲問安。上出齋室。至乘輿所。通禮。跪告乘輿。上乘輿。出日瞻門。由月覲門還宮。入暎花堂。命祐源載瓚顯慶入侍。書傳敎曰。禮房承旨。馳詣受香所。奉審摘奸以來。獻官以下諸執事。各別齋沐之意。申飭。祭品樂物。亦皆精潔之意。一體申飭。上曰。禮兵房換房。出榻敎命退。諸臣以次退出。
정조 4년
庚子八月初一日辰時。上御暎花堂。禮房承旨入侍時。右承旨朴祐源。記事官金載瓚。記注官張顯慶。記事官徐龍輔。以次進伏訖。上命書傳敎曰。禮房承旨。馳詣受香所。奉審摘奸以來。獻官以下諸執事。各別齋沐之意。申飭。祭品樂物。亦皆精潔之意。一體申飭。上曰。禮兵房換房。出榻敎命退。承史以次出。
정조 4년
庚子八月初一日酉時。上御寶慶堂。右承旨入侍時。右承旨朴祐源。假注書李敬行。記注官張顯慶。記事官李集斗。以次進伏訖。上曰。注書出去。坐直承旨入侍事。分付。坐直承旨入侍事。出榻敎賤臣敬行。承命趨出。坐直承旨李致中進伏。上命致中書傳敎曰。北伯。使之從速辭朝。又書傳敎曰。承旨房仍。又書李命植鄭志儉李鼎運疏批。命退。諸臣以次退出。
정조 4년
行都承旨尹坊坐。左承旨朴祐源坐。右承旨李致中坐。左副承旨趙時偉坐直。右副承旨李敬養坐直。同副承旨李亨元坐。注書金載瓚仕一員未差。假注書李敬行仕直。事變假注書沈達漢仕。
정조 4년
傳于趙時偉曰。軍士房承旨入侍。
정조 4년
趙時偉啓曰。御營廳將官來言。今日本廳軍兵私習云矣。敢啓。傳曰。知道。
정조 4년
傳于尹坊曰。該房承旨推考。
정조 4년
承旨前望單子入之。申大升李敬養落點。
정조 4년
尹坊啓曰。新除授右承旨申大升。卽爲牌招察任。何如。傳曰。允。
정조 4년
又啓曰。新除授承旨李敬養。方在罷散中。何以爲之。敢稟。傳曰。敍用牌招。
정조 4년
傳于尹坊曰。承旨房仍。
정조 4년
承旨前望單子入之。鄭趾煥落點。
정조 4년
尹坊啓曰。新除授同副承旨鄭趾煥。卽爲牌招察任。何如。傳曰。允。
정조 4년
又啓曰。新除授同副承旨鄭趾煥。時在洪忠道忠州地。所當乘馹上來事。下諭。而明日殿座時。承旨當爲備員。合有變通之道。何以爲之。敢稟。傳曰。許遞。前望單子入之。
정조 4년
承旨前望單子入之。沈有鎭落點。
정조 4년
傳于趙時偉曰。新除授承旨。牌招察任。
정조 4년
趙時偉啓曰。新除授同副承旨沈有鎭。方在罷散中。何以爲之。敢稟。傳曰。敍用。
정조 4년
以同副承旨沈有鎭牌不進罷職傳旨。傳于李敬養曰。只推。更爲牌招。
정조 4년
傳于趙時偉曰。同副承旨許遞。前望單子入之。
정조 4년
承旨前望單子入之。李亨元落點。
정조 4년
李敬養啓曰。試官李亨逵。時無職名。令該曹。口傳付軍職。何如。傳曰。允。
정조 4년
兵曹口傳政事。以李亨逵爲副司直。
정조 4년
傳于李敬養曰。軍士房承旨入侍。
정조 4년
以備忘記。傳于李致中曰。圓點復設後。無別設之科。雖出於罕設之意。其爲蔑效於聳動作興。亦可知矣。明日到記儒生製述時。圓點儒生中。已準點未參夕食堂人。一體應試。
정조 4년
李敬養。以禮曹言啓曰。每年各陵展拜。春則二三月。秋則八九月。取稟事。曾有定式矣。今秋展謁。定於何陵。而以何間擇日乎。敢稟。傳曰。見今晩炎如此。此時軍民勞役。不可不顧。況旬望以後。收穫亦當方張。念後連値國忌。自今月晦間。至來月初。擇吉以入。
정조 4년
李致中。以刑曹言啓曰。今日日暮時。東部牒呈內。今七月三十日。景慕宮朔祭受香時。龍次山爲名人。爛漫泥醉。突入宮門內。高聲狂叫。恣意作挐。故宮司。執捉厥漢。出付該部云矣。咫尺宮門內。莫重祭享所。致此攔入作挐者。實係無前變怪。誠不勝萬萬驚心。爲先捉來嚴囚後。嚴覈情節。更爲入啓稟處。而該部之經宿掩置。今日日暮時。始爲報來者。又極稽緩。當該部官。令該府拿問處之。何如。傳曰。允。厥漢爲先卽爲嚴覈以聞。旣値受香日。則獻官之漫不草記。亦涉駭然。其委折。自政院問啓。
정조 4년
又以刑曹草記啓曰。厥漢爲先卽爲嚴覈以聞。旣直受香日。則獻官之漫不草記。亦涉駭然。其委折。自政院。問啓事。命下矣。問于獻官鄭一祥。則以爲宮門內醉漢狂叫。聞來不勝驚駭。伊時喧譁之聲。不及於香大廳。監察部將。亦無告知之事。故全然未聞矣。今聞宮司。有捉送醉漢於該部之擧云。身爲獻官。矇不覺察。未能草記。致有此問啓之命。惶恐待罪云矣。敢啓。傳曰。獻官則旣不聞知云。使之勿待罪。監察之不卽呈課。部將之不禁攔入。俱係可儆可問之事。與部官。同捧傳旨。卽爲開坐擧行。
정조 4년
李敬養。以刑曹言啓曰。罪人龍次山。照律事。判下矣。取考律文。則大明律太廟門擅入條有曰。凡擅入太廟門者。杖一百。先朝受敎內。酗酒者。勿爲徵贖。決杖一百。名例云。二罪俱發。罪各等者。從一科斷。罪人龍次山。依此律。從一科斷決杖一百。放送之意。敢啓。傳曰。知道。
정조 4년
又以兵曹言啓曰。明日殿座時。玉轎及副輦。當爲陪進建陽門。請出標信。開閉。何如。傳曰。允。
정조 4년
又以左右捕盜廳言啓曰。依傳敎罪人李光說朴泰興李光洽韓德弼奴五福平云等。竝放送之意。敢啓。傳曰。知道
정조 4년
又啓曰。卽者義禁府都事來言。部官及監察部將。同捧傳旨。卽爲開坐事。命下矣。監察部將拿處傳旨。日暮後。始爲啓下。而判義禁蔡濟恭。以實錄廳上直。不得開坐云。旣有今日內開坐之命。則事當卽爲擧行。而以實錄廳上直。不得開坐之意。今始來言者。誠極未安。推考警責。使之卽爲擧行。何如。傳曰。允。明日擧行。
정조 4년
右承旨申大升疏曰。伏以臣。卽伏奉除旨。以臣爲承政院右承旨。繼以有召牌。臣於是。驚惶且惑。莫省攸措。在臣分義。固當趨承之不暇。而第臣與左承旨臣朴祐源。有姨從應避之嫌。揆以公格。在下當遞。玆敢冒犯唐突。援例陳章。伏乞聖明。俯垂鑑諒。亟許鐫遞臣職名。仍治臣瀆擾之罪。千萬幸甚。踏啓字
정조 4년
左議政徐命善箚曰。伏以臣。伏見前持平柳協基避辭。以臣賓對一言。作爲引避之義。其曰大臣曰否者。有若臣防遏臺臣。勿令發啓也。其曰惟當堅執已見者。有若臺臣。見瞞於臣。不得自由也。末又以自歸巽軟。慙悔不已。何其言之疑惑至此也。伊日洪樂彬處分傳敎。雖已書下。未及頒布。而臺臣。乃於傳啓之際。遽出洪樂彬三字。臣信口而發曰。傳敎姑未頒布矣。此不過臣之自語。顧何嘗曰不當發啓云爾乎。臺臣如欲堅執已見。則雖使臣。顯言其不當發啓。亦不可以是顧瞻。況臣之所自語。初非與臺臣酬酢者乎。臺臣旣自發而自止。今忽歸咎於臣。一避不足。至於再避如此然後。方可謂之不失臺體耶。誠未可知也。然臣不愼樞機。上下唇舌。莫非自取。何必尤人。玆將短箚。敢暴追訟之義。伏乞亟降威罰。以爲妄言者之戒。千萬幸甚。取進止。答曰。省箚具悉卿懇。他人有說。可付一笑。郞當在彼。何有於卿。卿其安心勿辭焉。仍傳曰。此批答。遣史官傳諭于左議政。
정조 4년
咸鏡監司鄭昌順疏曰。伏以臣於千萬匪意。忽伏奉北臬除命。念臣庸愚譾劣。本末長短。聖鑑之已俯燭。同朝之所共悉。擬之百爲。無一攸當。區區所自勉者。惟在於低回冗散之地。圖效涓埃之報。至若方岳之重。旬宣之責。人望之所不屬。臣心之所不期。今忽擧以畀之。不少難愼。在臣身固榮。於國事何有。噫。承流宣化。孰非不重。而矧玆北關。尤異諸路。豐沛之鄕。朝家之軫恤自別。關塞之防。陰雨之綢繆是備。而王化隔遠。民俗獷悍。重以今年春火之延燒。夏澇之蕩柝。尙多殿屎之歎。屢勤懷保之敎。此時鎖鑰之重。撫御之方。雖使通練者居之。猶懼其不堪。況臣綿薄之材。疎闇之識。將何以任藩翰之寄。副委毗之眷哉。自量已熟冒膺無路。敢陳肝膈之懇。仰瀆崇嚴之聽。伏乞聖明。諒臣言之非出飾讓。察是任之不可輕授。亟許鐫遞。以重藩選。千萬幸甚。答曰。省疏具悉。卿其勿辭。從速辭朝。